# Pevare Sul euz ann Azvent

| ◄ Trede Sul euz ann Azvent | Pevare Sul euz ann Azvent | Gouel Nedelek ► |
Er pemzekved bloavez goude m’oa eat Tiber Cesar da impalaer, Pons Pilat o veza gouarnour er Judee, Herodes, er Galilee, Philip ha Lysanias e penn ann diou bederved all euz ar vro, Annas ha Kaiphas a ioa gantho ar gark a veleg braz. Er mare-ze, Doue a gomzaz ouz Iann, mab Zacharii, el leac’h distro m’oa en em dennet, hag hema a ieaz dre ar c’harteriou vardro ster Jourden ; o prezeg ar binijenn hag o vadeza ar re a c’houlenne pardoun euz ho fec’hejou, evel ma lenner skrivet e levr ar prophet Isai : « Klevet e vezo eur vouez o lavaret a bouez penn el leac’hiou distro : « Kempennit he hent d’ann Aotrou ; ehunit ar guenojennou d'ezhan ; pep traonien a dle beza stanket ; peb menez ha pep torgenn, diskaret ; ann henchou kamm a vezo ehunet hag ar re zisplean, koumpezet ; ha peb den a velo ar Zalver digaset gant Doue. »
Sant Iann a brezegaz ar binijenn, hag Hor Zalver he unan p’en em lakeaz da gelenn ar bobl a roaz d’ezhan raktal ar memez kentel. « Holl e viot kollet, emez’ho ma ne rit ket a binijenn. » Ha, gant aoun n’o divije ann dud diegi o staga d’ar boan e komsent rust meurbed outho. « Ouenn aered-viber ma’z oc’h, a lavare ar Badezour, penaoz e fell d’ehoc’hui beza espernet gant kounnar ann Aotrou Doue ? Grit pinijenn eta, ha grit heb dale, rak setu ar youc’hal var griziou ar vezenn, hag houma a vezo troc’het ha stlapet enn tan nemed kavet e ve ennhi frouez a zoare. » Gourdrouzou Jezuz a ioa ken dizamant da nebeuta. « C’hui, emezhan, d’ar Iuzevien, a zo henvel ouz beziou guennet brao enn diaveaz, ha leun a vreinadurez ann diabarz anezho. Karout a rafec’h tremen evit tud santel, ha pa dalv ho kaloun zo pezel gant ar fallagriez. »
Mes, ouz piou e sell ar binijenn-ze merket ken sklear enn Aviel ? Ouz ann holl ; ouz ar gristenien vad koulz hag ouz ar vrasa pec’herien.
Eaz eo koumpren e ve ret d’ar pec’her kaout keuz ha poania da zigoll ar gaou en deuz great ouz Doue pe ouz ann nesa ; rak heb glac’har ar galoun ne c’hello morse en em unani gant he Dad euz ann env ; ha dle ar pec’hed a c’houlenn beza paeët er bed-ma pe er bed all. Hogen, poaniou ann douar o veza dister ha skanv e skoaz re ar purkator, peb den fur a glasko en em dizamma heb gortoz pred ar maro.
Pa c’houezo en deuz peur baeët da justiz Doue, hag hen a c’hello neuze da vihana dilezel ar binijenn ? Nann, ezomm en devezo c’hoaz euz al louzaouen-ze evit miret da gueza adarre er pec’hed. Ann dra-ze a zo sklear aoualc’h d’ann holl. Var hent ar zilvidigez e kavomp bepred tri enebour ; ar c’hik, ar bed hag ann drouk-spered. Ar c’horf a zo eul loen direiz karget a dechou fall. Ma’r be lezet enn he blijadur ha roet d’ezhan kement a c’houlenn e tirollo abred hag hor c’haso da goll. Ar bed a zo treitour, ha ma’r fell d’ehoc’h heulia he c’hiziou, darempred he c’hoariou, rak n’ho c’havit ket mezuz agrenn, c’hui a ielo buhan pelloc’h eged na zonjec’h. Evit ann drouk-spered, hennez n’euz ganthan nemed gevier hag ardou fallakr. Noz deiz, eme ann Aviel, ema var hon tro gant ïoul taga ann eneou ; ha ma’r deo guir e c’hell ar bedenn ha sin ar groaz her pellaat diouzomp, avechou koulzgoude, dioc’h lavar Hor Zalver, ne vezer treac'h d’ezhan nemed dre ar iun pe ar binijenn. Abalamour da ze e velomp ar zent o pellaat diouz ar bed, o tioueret kalz traou ha n’oant ket difennet, oc’h ober brezel d’ho c'horf evel d’ar c’hrisa adversour. Darn anezho, evit guir, o veza bet pec’herien, o devoa dle da baea ; mes, niver a re all, evel Iann-Vadezour, chomet ato dibec’h, o deuz great evelato pinijennou skrijuz ; anez ann dra-ze e vijent peurvuia kuezet e meur a zizurs.
Er binijenn gourc’hemennet d’eomp gant ann Aviel ez euz daou dra : Ann displijadur a ra d’eomp ar pec’hed enebour Doue, hag ar boan a gemerer evit digoll ar gaou great dre ar pec’hed ouz Doue pe ouz ann nesa. Neb a zo a viskoaz didamall n’en devezo, a dra zur, leac’h ebet da geuzi d’he bec’hejou he unan ; mes, o karet Doue evel ma ra, e vezo glac’haret euz ann dismegans great d’ezhan gant ar bec’herien. Evel-se, peb ene kristen a ziskuezo kasouni ouz ar pec’hed, hag a rai kement a vezo enn he c’halloud pe evit rapari ann drouk-ze pe evit en em zioual diouthan. Hen ober a c’hello dre boaniou ar c’horf ha re ar spered ; ann eil rumm hag egile a zo talvouduz braz evit ann env pa vezont gouzanvet gant feiz ha kinniget da Zoue.
Mes penaoz ne zeufe ket ann den paour d’en em glemm enn he drubuillou ma ne anavez dourn ann tad karantezuz zo ouz her skoi, ma ne c’hoar ket ema, dre ar poaniou-ze, pe o paea dle ar pec’hed pe o kaeraat he gurunen er baradoz ? Rak-ze, evit ma vezo mad, ar binijenn a dle ato tizout hor c’haloun ha beza digemeret ganthi. Ar pounnera kroaziou ne dalvezint netra d’ann neb ho doug enn despet d’ezhan ; ha meur a hini siouaz d’ezho, goude tremen ho buez e kreiz ar brasa ankeniou, en em gavo dibourvez a vadou dirag Doue abalamour n’o devezo ket lakeat ho foan etre daouam ar mestr-ze.
Mes, ma’r d’eo ret gouzanv er bed-ma, na gredet ket e vezimp ato enn dristidigez var hent santel ar binijenn. D’ann hini he digemer a volonte vad, ar groaz a ro aliez mui a euruzdet eged na rafe plijadureziou ann douar. « E kreiz va zrubuillou, eme zant Paol, va c’haloun a zo leun a levenez. » Epad m’en devoa dienez a bep tra, e broiou ann Indez, sant Fransez Xavier ne baoueze da skuill daelou a joa.
Ouspenn-ze, ne leverer ket d’eomp e ve ret, evit ober pinijenn, kerzet var roudou ar zent o deuz bevet divar bara ha dour, kousket var ann douar ien, douget gouriz reûn pe houarn. Ann traou-ze a zo kaer, evit guir ; mes, n’ho goulenner ket digant ann holl. Aoaulc’h e vezo dougenn gant feiz ha guir zentidigez ar c’hroaziou en deuz hadet ann Aotrou Doue var hent pep hini ac’hanomp. Ho skuizder, ho labourou pemdeziek, ar ienien, ann domder, ann naoun, ar zec’hed, ar c’hlenvejou, ar poaniou spered, ann enkrezou ker stank enn ho puez, ann diezamant oc’h euz evit senti ouz gourc’hemennou Doue ha re ann Iliz, o vont d’ann ofisou dre henchou fall ha gual amzer, o vont da govez ha da zakramanti, oc’h ober iun ha vijil, kement-ze holl a zo pinijennou talvouduz braz evit ar zilvidigez.
Eur c’hristen aketuz da lakaat ar madou-ze etre daouarn Doue, a zeui pinvidik e berr amzer, hag en devezo heuliet ar gentel roet d’eomp enn Aviel hirio.
Pedenn. — O va Zalver, dre oberou koulz ha dre gomsou oc’h euz prezeget ar binijenn ; grit d’eomp ar c’hras da zenti ouzoc’h bepred. Evel-se-bezet-great.